title: A Tanács (EU) 2021/478 végrehajtási rendelete (2021. március 22.) a súlyos emberi jogi jogsértések és visszaélések elleni korlátozó intézkedésekről szóló (EU) 2020/1998 rendelet végrehajtásáról

text:
                  2021.3.22.

                  HU

                  Az Európai Unió Hivatalos Lapja

                  LI 99/1

         A TANÁCS (EU) 2021/478 VÉGREHAJTÁSI RENDELETE
         (2021. március 22.)
         a súlyos emberi jogi jogsértések és visszaélések elleni korlátozó intézkedésekről szóló (EU) 2020/1998 rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a súlyos emberi jogi jogsértések és visszaélések elleni korlátozó intézkedésekről szóló, 2020. december 7-i (EU) 2020/1998 tanácsi rendeletre (1) és különösen annak 14. cikke (1) bekezdésére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2020. december 7-én elfogadta az (EU) 2020/1998 rendeletet.

                     (2)

                     2020. december 8-án a főképviselőnek az Európai Unió nevében tett, az EU globális emberi jogi szankciórendszeréről szóló nyilatkozatában az Unió és tagállamai újólag megerősítették szilárd elkötelezettségüket amellett, hogy világszerte előmozdítsák és védjék az emberi jogokat. Az EU globális emberi jogi szankciórendszerével az Unió megerősíti aziránti eltökéltségét, hogy világszerte növelje a súlyos emberi jogi jogsértések és visszaélések elleni fellépésben betöltött szerepét. Az Uniónak stratégiai célja annak elérése, hogy minden ember ténylegesen gyakorolhassa az őt megillető emberi jogokat. Az emberi méltóság tisztelete, a szabadság, a demokrácia, az egyenlőség, a jogállamiság, valamint az emberi jogok tiszteletben tartása az Unió és közös kül- és biztonságpolitikája alapvető értékeit képezik.

                     (3)

                     2021. március 2-án a Tanács elfogadta a (KKBP) 2021/372 határozatot (2) és az (EU) 2021/371 végrehajtási rendeletet (3), amellyel jegyzékbe vett négy olyan orosz személyt, akik súlyos emberi jogi jogsértések, többek között önkényes letartóztatás és fogva tartás elkövetésében, valamint a békés célú gyülekezés és az egyesülés szabadságának, továbbá a véleményalkotás és a véleménynyilvánítás szabadságának széleskörű és szisztematikus elnyomásában vettek részt Oroszországban.

                     (4)

                     Az Uniót változatlanul mély aggodalommal töltik el a világ különböző részein tapasztalt súlyos emberi jogi jogsértések és visszaélések, többek között kínzások, bírósági eljárás nélküli kivégzések, erőszakos eltüntetések és a kényszermunka szisztematikus alkalmazása, melyeket személyek és szervezetek követnek el Kínában, a Koreai Népi Demokratikus Köztársaságban (KNDK), Líbiában, Eritreában, Dél-Szudánban és Oroszországban.

                     (5)

                     Ezzel összefüggésben tizenegy személyt és négy szervezetet fel kell venni a korlátozó intézkedések hatálya alá tartozó természetes és jogi személyeknek, szervezeteknek és szerveknek az (EU) 2020/1998 rendelet I. mellékletében foglalt jegyzékébe.

                     (6)

                     Az (EU) 2020/1998 rendeletet ezért ennek megfelelően módosítani kell,

               ELFOGADTA EZT A RENDELETET:

            1. cikk
            Az (EU) 2020/1998 rendelet I. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 22-én.

                  a Tanács részéről

                  az elnök

               J. BORRELL FONTELLES

            (1)  HL L 410. I, 2020.12.7., 1. o.

            (2)  A Tanács (KKBP) 2021/372 határozata (2021. március 2.) a súlyos emberi jogi jogsértések és visszaélések elleni korlátozó intézkedésekről szóló (KKBP) 2020/1999 határozat módosításáról (HL L 71. I, 2021.3.2., 6. o.).

            (3)  A Tanács (EU) 2021/371 végrehajtási rendelete (2021. március 2.) a súlyos emberi jogi jogsértések és visszaélések elleni korlátozó intézkedésekről szóló (EU) 2020/1998 rendelet végrehajtásáról (HL L 71. I, 2021.3.2., 1. o.).

            MELLÉKLET
            Az (EU) 2020/1998 rendelet I. melléklete a következőképpen módosul:

                        1.

                        Az A. („Természetes személyek”) szakaszban foglalt természetes személyek jegyzéke a következőképpen módosul:

                                    a)

                                    a második oszlop fejlécének a megnevezése („Név (orosz írásmódú változat angol átírása)”) helyébe a „Név (latin betűs átírás)” megnevezés lép;

                                    b)

                                    a harmadik oszlop fejlécének a megnevezése („Név (orosz írásmód szerint)”) helyébe a „Név” megnevezés lép;

                                    c)

                                    a táblázat a következő bejegyzésekkel egészül ki:

                                                Név (Latin betűs átírás)

                                                Név

                                                Azonosító adatok

                                                A jegyzékbe vétel indokai

                                                A jegyzékbe vétel időpontja

                                                „5.

                                                ZHU Hailun

                                                朱海仑 (Kínai írásmód szerint)

                                                Beosztás(ok): Hszincsiang-Ujgur Autonóm Terület (Xinjiang Uyghur Autonomous Region, XUAR) 13. Népi Kongresszusának (13th People’s Congress) korábbi helyettes vezetője
                                                Születési idő: 1958. január
                                                Születési hely: Lianshui, Jiangsu (China)
                                                Állampolgárság: kínai
                                                Nem: férfi

                                                Hszincsiang-Ujgur Autonóm Terület (Xinjiang Uyghur Autonomous Region, XUAR) politikai és jogi bizottságának (Political and Legal Affairs Committee) korábbi titkára, valamint Hszincsiang-Ujgur Autonóm Terület pártbizottságának (Party Committee) korábbi helyettes titkára (2016–2019). Hszincsiang-Ujgur Autonóm Terület 13. Népi Kongresszusának – amely egy regionális jogalkotó szerv – korábbi helyettes vezetője (2019–2021. február).

                                                2021.3.22.

                                                Hszincsiang-Ujgur Autonóm Terület politikai és jogi bizottságának titkáraként (2016–2019) Zhu Hailun volt felelős a Terület belső biztonságának fenntartásáért és a bűnüldözésért. Ezen tisztségénél fogva kulcsfontosságú politikai pozíciót töltött be az ujgurok és más muszlim etnikai kisebbségekhez tartozó személyek ellen irányuló nagyszabású megfigyelési, fogva tartási és átnevelési program felügyeletében és végrehajtásában. Zhu Hailun e program »megalkotójaként« ismert. Ennélfogva felelősség terheli Kínában elkövetett súlyos emberi jogi jogsértésekért, különösen ujgurok és más muszlim etnikai kisebbségekhez tartozó személyek nagyarányú, önkényes fogva tartásáért.

                                                Hszincsiang-Ujgur Autonóm Terület 13. Népi Kongresszusának helyettes vezetőjeként (2019–2021. február) Zhu Hailun továbbra is döntő befolyást gyakorolt Hszincsiang-Ujgur Autonóm Területen belül, ahol a mai napig zajlik az ujgurok és más muszlim etnikai kisebbségekhez tartozó személyek ellen irányuló nagyszabású megfigyelési, fogva tartási és átnevelési program.

                                                6.

                                                WANG Junzheng

                                                王君正 (Kínai írásmód szerint)

                                                Beosztás(ok): a Hszincsiangi Gyártási és Építési Testület (Xinjiang Production and Construction Corps, XPCC) párttitkára, valamint a kínai Hszincsiang-Ujgur Autonóm Terület (Xinjiang Uyghur Autonomous Region) pártbizottságának (Party Committee) helyettes titkára. Az XPCC politikai biztosa és a Kínai Hszincsiang Csoport (China Xinjian Group) vezérigazgatója
                                                Születési idő: 1963. május
                                                Születési hely: Linyi, Shandong (China)
                                                Állampolgárság: kínai
                                                Nem: férfi

                                                A Hszincsiangi Gyártási és Építési Testület (Xinjiang Production and Construction Corps, XPCC) párttitkára és a kínai Hszincsiang-Ujgur Autonóm Terület (Xinjiang Uyghur Autonomous Region, XUAR) pártbizottságának (Party Committee) helyettes titkára 2020 áprilisa óta, továbbá az XPCC politikai biztosa 2020 májusa óta. Hszincsiang-Ujgur Autonóm Terület politikai és jogi bizottságának (Political and Legal Affairs Committee) korábbi titkára (2019. február–2020. szeptember) Wang Junzheng ezenkívül más magas tisztségeket is betölt az XPCC-ben.
                                                Az XPCC egy állami tulajdonban lévő, gazdasági és félkatonai szervezet Hszincsiang-Ujgur Autonóm Területen, amely hatósági jogkörökkel rendelkezik és ellenőrzést gyakorol Hszincsiangban a gazdasági tevékenységek felett.

                                                2021.3.22.

                                                2020 óta az XPCC párttitkáraként és politikai biztosaként, Wang Junzheng feladatai közé tartozik az XPCC által végrehajtott valamennyi politika felügyelete. Ezen tisztségénél fogva felelősség terheli Kínában elkövetett súlyos emberi jogi jogsértésekért, különösen ujgurok és más muszlim etnikai kisebbségekhez tartozó személyek kiterjedt nagyarányú, önkényes fogva tartásáért és a velük szemben alkalmazott megalázó bánásmódért, valamint vallási és meggyőződési szabadságuk szisztematikus megsértéséért, összefüggésben egyebek mellett az XPCC által végrehajtott, az ujgurok és más muszlim etnikai kisebbségekhez tartozó személyek ellen irányuló nagyszabású megfigyelési, fogva tartási és átnevelési programmal.

                                                Felelősség terheli továbbá azért, hogy az XPCC szisztematikusan kényszermunkát végeztet ujgurokkal és más muszlim etnikai kisebbségekhez tartozó személyekkel, különösen gyapotföldeken.
                                                2020 óta Hszincsiang-Ujgur Autonóm Terület pártbizottságának helyettes titkáraként, Wang Junzheng feladatai közé tartozik a Hszincsiangban végrehajtott valamennyi biztonsági politika felügyelete, így az ujgurok és más muszlim etnikai kisebbségekhez tartozó személyek ellen irányuló, fent említett program felügyelete is. Hszincsiang-Ujgur Autonóm Terület politikai és jogi bizottságának titkáraként (2019. február–2020. szeptember) Wang Junzheng volt felelős a Terület belső biztonságának fenntartásáért és a bűnüldözésért. Ezen tisztségénél fogva kulcsfontosságú politikai pozíciót töltött be a fent említett program felügyeletében és végrehajtásában.

                                                7.

                                                WANG Mingshan

                                                王明山 (Kínai írásmód szerint)

                                                Beosztás(ok): Hszincsiang-Ujgur Autonóm Terület (Xinjiang Uyghur Autonomous Region, XUAR) pártbizottsága állandó bizottságának (Standing Committee of the Party Committee) tagja és a Terület politikai és jogi bizottságának (Political and Legal Affairs Committee) titkára
                                                Születési idő: 1964. január
                                                Születési hely: Wuwei, Gansu (China)
                                                Állampolgárság: kínai
                                                Nem: férfi

                                                Hszincsiang-Ujgur Autonóm Terület (Xinjiang Uyghur Autonomous Region, XUAR) pártbizottsága állandó bizottságának (Standing Committee of the Party Committee) tagja és a Terület politikai és jogi bizottságának (Political and Legal Affairs Committee) titkára 2020 szeptembere óta. A Hszincsiangi Közbiztonsági Hivatal (Xinjiang Public Security Bureau, XPSB) korábbi igazgatója és helyettes párttitkára 2017 és 2021. január között.

                                                2021.3.22.

                                                2020 szeptembere óta Hszincsiang-Ujgur Autonóm Terület politikai és jogi bizottságának titkáraként, Wang Mingshan felelős a Terület belső biztonságának fenntartásáért és a bűnüldözésért. Ezen tisztségénél fogva kulcsfontosságú politikai pozíciót tölt be az ujgurok és más muszlim etnikai kisebbségekhez tartozó személyek ellen irányuló nagyszabású megfigyelési, fogva tartási és átnevelési program felügyeletében.

                                                Az XPSB korábbi igazgatójaként és helyettes párttitkáraként (2017–2021. január) kulcsfontosságú pozíciót töltött be Hszincsiang biztonsági apparátusában, és közvetlen felelősség terhelte a fent említett program végrehajtásáért. Konkrétan, az XPSB telepítette az »integrált közös műveletek platformja« (Integrated Joint Operations Platform, IJOP) elnevezésű big data programot, amelynek célja a hszincsiangi régióban élő ujgurok millióinak nyomon követése és a »potenciálisan fenyegetést jelentők« megjelölése abból a célból, hogy fogva tartásra szolgáló táborokba szállítsák őket.
                                                Jelenlegi tisztségében és korábbi tisztségei okán Wang Mingshant felelősség terheli Kínában elkövetett súlyos emberi jogi jogsértésekért, különösen az ujgurokkal és más muszlim etnikai kisebbségekhez tartozó személyekkel szemben alkalmazott önkényes fogva tartást és megalázó bánásmódot, valamint vallási és meggyőződési szabadságuk szisztematikus megsértését

                                                8.

                                                CHEN Mingguo

                                                陈明国
                                                (Kínai írásmód szerint)

                                                Beosztás(ok): A Hszincsiangi Közbiztonsági Hivatal (Xinjiang Public Security Bureau – XPSB) igazgatója és a Hszincsiang-Ujgur Autonóm Terület (Xinjiang Uygur Autonomous Region – XUAR) népi kormányának (People’s Government) alelnöke
                                                Születési idő: 1966. október
                                                Születési hely: Yilong, Sichuan (China)
                                                Állampolgárság: kínai
                                                Nem: férfi

                                                A Hszincsiangi Közbiztonsági Hivatal (Xinjiang Public Security Bureau – XPSB) igazgatója 2021. január óta, valamint a Hszincsiang-Ujgur Autonóm Terület (Xinjiang Uygur Autonomous Region – XUAR) népi kormányának (People’s Government) alelnöke.

                                                2021.3.22.

                                                Chen Mingguo az XPSB igazgatójaként kulcspozíciót tölt be a hszincsiangi biztonsági apparátusban, és közvetlenül részt vesz az ujgurok és más muszlim etnikai kisebbségekhez tartozó személyek ellen irányuló nagyszabású megfigyelési, fogva tartási és átnevelési program végrehajtásában. Konkrétan, az XPSB telepítette az »integrált közös műveletek platformja« (Integrated Joint Operations Platform, IJOP) elnevezésű big data programot, amelynek célja a hszincsiangi régióban élő ujgurok millióinak nyomon követése és a »potenciális fenyegetést jelentők« megjelölése abból a célból, hogy fogva tartásra szolgáló táborokba szállítsák őket. Chen Mingguót ezért felelősség terheli Kínában elkövetett súlyos emberi jogi jogsértésekért, különösen az ujgurokkal és más muszlim etnikai kisebbségekhez tartozó személyekkel szemben alkalmazott önkényes fogva tartást és megalázó bánásmódot, valamint vallási és meggyőződési szabadságuk szisztematikus megsértését.

                                                9.

                                                JONG Kyong-thaek (más néven CHO’NG, Kyo’ng-t’aek)

                                                정경택
                                                (Koreai írásmód szerint)

                                                Beosztás(ok): A Koreai Népi Demokratikus Köztársaság (KNDK) állambiztonsági minisztere
                                                Születési idő: 1961.1.1. és 1963.12.31. között
                                                Állampolgárság: észak-koreai
                                                Nem: férfi

                                                Jong Kyong-thaek 2017 óta a Koreai Népi Demokratikus Köztársaság (KNDK) állambiztonsági minisztere.
                                                A KNDK Állambiztonsági Minisztériuma (Ministry of State Security) a KNDK elnyomó biztonsági politikáinak végrehajtásáért felelős egyik vezető intézmény, amelynek elsődleges feladata a politikai ellenvélemények, a külföldről származó „felforgató” információk, valamint a politikai rendszerre és annak vezetőire nézve súlyos politikai fenyegetést jelentőnek ítélt bármely egyéb magatartás azonosítása és elnyomása.

                                                2021.3.22.

                                                Jong Kyong-thaeket az Állambiztonsági Minisztérium vezetőjeként felelősség terheli a KNDK-ban elkövetett súlyos emberi jogi jogsértésekért, különösen a következőket: kínzás és más kegyetlen, embertelen vagy megalázó bánásmód vagy büntetés, bírósági eljárás nélküli, azonnali vagy önkényes kivégzések és gyilkosságok, személyek erőszakos eltüntetése, valamint önkényes letartóztatások és fogva tartás, továbbá széles körben alkalmazott kényszermunka és nők elleni nemi erőszak.

                                                10.

                                                RI Yong Gil
                                                (más néven RI Yong Gi, RI Yo’ng-kil, YI Yo’ng-kil)

                                                리영길
                                                (Koreai írásmód szerint)

                                                Beosztás(ok): A Koreai Népi Demokratikus Köztársaság (KNDK) társadalmi biztonsági minisztere
                                                Születési idő: 1955
                                                Állampolgárság: észak-koreai
                                                Nem: férfi

                                                Ri Yong Gil 2021. január óta a Koreai Népi Demokratikus Köztársaság (KNDK) társadalmi biztonsági minisztere, ezt megelőzően – 2018 és 2021. január között – a Koreai Néphadsereg (Korean People’s Army – KPA) vezérkari főnöke.
                                                A KNDK Társadalmi Biztonsági Minisztériuma (Ministry of Social Security) (korábbi nevén Népbiztonsági Minisztérium – Ministry of People’s Security –, illetve Közbiztonsági Minisztérium – Ministry of Public Security –) a KNDK elnyomó biztonsági politikáinak végrehajtásáért – többek között a KNDK-ból „illegálisan” elmenekülő személyek kihallgatásáért és büntetéséért – felelős egyik vezető intézmény. Konkrétan, a Társadalmi Biztonsági Minisztérium a büntetés-végrehajtási irodáján (Correctional Bureau) keresztül olyan börtöntáborok és rövid távú fogva tartásra szolgáló munkatáborok működtetéséért felelős, amelyekben a foglyokkal és fogvatartottakkal szemben szándékos éheztetést és egyéb embertelen bánásmódot alkalmaznak.

                                                2021.3.22.

                                                Ri Yong Gilt a Társadalmi Biztonsági Minisztérium vezetőjeként felelősség terheli a KNDK-ban elkövetett súlyos emberi jogi jogsértésekért, különösen a következőket: kínzás és más kegyetlen, embertelen vagy megalázó bánásmód vagy büntetés, bírósági eljárás nélküli, azonnali vagy önkényes kivégzések és gyilkosságok, személyek erőszakos eltüntetése, valamint önkényes letartóztatások és fogva tartás, továbbá széles körben alkalmazott kényszermunka és nők elleni nemi erőszak.
                                                Ri Yong Gilt a KPA korábbi vezérkari főnökeként felelősség terheli a KPA által széleskörűen elkövetett súlyos emberi jogi jogsértésekért is.

                                                11.

                                                Mohammed Khalifa AL-KANI (más néven Mohamed Khalifa Abderrahim Shaqaqi AL-KANI, Mohammed AL-KANI, Muhammad Omar AL-KANI,)

                                                خليفة محمد الكاني (Arab írásmód szerint)

                                                Beosztás(ok): A Kanijat Milícia (Kaniyat Militia) vezetője
                                                Születési idő: 1979.5.3.
                                                Állampolgárság: líbiai
                                                Útlevélszám: F86JKFJF
                                                Nem: férfi

                                                Mohammed Khalifa Al-Kani annak a Kanijat Milíciának (Kaniyat Militia) a vezetője, amely 2015 és 2020. június között ellenőrzése alatt tartotta a líbiai Tarhúna (Tarhuna) városát. E beosztásában a Kanijat Milícia valamennyi tevékenységét felügyeli. A Kanijat Milícia vezetőjeként felelősség terheli Líbiában elkövetett súlyos emberi jogi jogsértésekért, különösen a 2015 és 2020. június között Tarhúnában elkövetett, bírósági eljárás nélküli gyilkosságokért és személyek erőszakos eltüntetéséért.
                                                Mohammed Khalifa Al-Kani és a Kanijat Milícia 2020. június elején Tarhúnából Kelet-Líbiába menekült. Ezt követően Tarhúnában számos, a Kanijat Milíciának tulajdonítható tömegsírt fedeztek fel.

                                                2021.3.22.

                                                12.

                                                Abderrahim AL-KANI (más néven AL-KANI Abdul-Rahim, AL-KANI Abd-al-Rahim)

                                                الرحيم الكاني عبد (Arab írásmód szerint)

                                                Beosztás(ok): a Kanijat Milícia (Kaniyat Militia) tagja
                                                Születési idő: 1997.9.7.
                                                Állampolgárság: líbiai
                                                Útlevélszám: PH3854LY
                                                Személyi igazolvány száma: 119970331820
                                                Nem: férfi

                                                Abderrahim Al-Kani a Kanijat Milícia (Kaniyat Militia) kulcspozícióban lévő tagja és Mohammed Khalifa Al-Khaninak, a Kanijat Milícia vezetőjének öccse. A Kanijat Milícia 2015 és 2020. június között ellenőrzése alatt tartotta a líbiai Tarhúna (Tarhuna) városát.
                                                Abderrahim Al-Kani a Kanijat Milícia belső biztonságáért felelős. E beosztásában felelősség terheli Líbiában elkövetett súlyos emberi jogi jogsértésekért, különösen a 2015 és 2020. június között Tarhúnában elkövetett, bírósági eljárás nélküli gyilkosságokért és személyek erőszakos eltüntetéséért.

                                                2021.3.22.

                                                Abderrahim Al-Kani és a Kanijat Milícia 2020. június elején Tarhúnából Kelet-Líbiába menekült. Ezt követően Tarhúnában számos, a Kanijat Milíciának tulajdonítható tömegsírt fedeztek fel.

                                                13.

                                                Aiub Vakhaevich KATAEV
                                                (más néven Ayubkhan Vakhaevich KATAEV)

                                                Аюб Вахаевич КАТАЕВ
                                                (más néven Аюбхан Вахаевич КАТАЕВ) (Orosz írásmód szerint)

                                                Beosztás(ok): Az Oroszországi Föderáció Belügyminisztériumának (Ministry of Internal Affairs of the Russian Federation) osztályvezetője a Csecsen Köztársaságban, Argun városban
                                                Születési idő: 1984.12.1. vagy 1980.12.1.
                                                Állampolgárság: orosz
                                                Nem: férfi

                                                Az Oroszországi Föderáció Belügyminisztériumának (Ministry of Internal Affairs of the Russian Federation) osztályvezetője a Csecsen Köztársaságban, Argun városban.

                                                2021.3.22.

                                                Aiub Kataev az Oroszországi Föderáció Belügyminisztériumának osztályvezetőjeként felügyeli a helyi állambiztonsági ügynökségek és rendőrségi testületek tevékenységét. E beosztásában személyesen felügyeli a Csecsenföldön 2017-ben kezdődött, széles körű és szisztematikus üldöztetéseket. Az elnyomás a leszbikus, meleg, biszexuális, transznemű és interszexuális (LMBTI), valamint az olyan egyéb személyek ellen irányul, akikről feltételezik, hogy LMBTI-csoportokhoz tartoznak, illetve hogy a Csecsen Köztársaság vezetőjének, Ramzan Kadyrovnak az ellenlábasai. Aiub Kataevet és az irányítása alatt álló erőket felelősség terheli Oroszországban elkövetett súlyos emberi jogi jogsértésekért, így különösen a következőkért: kínzás és más kegyetlen, embertelen vagy megalázó bánásmód, önkényes letartóztatások és fogva tartás, valamint bírósági eljárás nélküli és önkényes gyilkosságok és kivégzések.

                                                Több szemtanú is beszámolt arról, hogy Aiub Kataev személyesen felügyelte a fogvatartottak kínzását és részt vett ezekben a kínzásokban.

                                                14.

                                                Abuzaid (Abuzayed) Dzhandarovich VISMURADOV

                                                Абузайд Джандарович ВИСМУРАДОВ (orosz írásmód)

                                                Beosztás(ok): A Különleges Gyorsreagálási Egység (Special Rapid-Response Unit) (SOBR) „Terek” elnevezésű csapatának parancsnoka, a Csecsen Köztársaság miniszterelnök-helyettese, a Csecsen Köztársaság vezetőjének, Ramzan Kadyrovnak a nem hivatalos testőre
                                                Születési idő: 1975.12.24.
                                                Születési hely: Akhmat-Yurt/Khosi-Yurt, former Checheno-Ingush Autonomous Soviet Socialist Republic (ASSR), jelenleg: Chechen Republic (Russian Federation)
                                                Állampolgárság: orosz
                                                Nem: férfi

                                                A Különleges Gyorsreagálási Egység (Special Rapid-Response Unit) (SOBR) „Terek” elnevezésű csapatának parancsnoka, a Csecsen Köztársaság miniszterelnök-helyettese, a Csecsen Köztársaság vezetőjének, Ramzan Kadyrovnak a nem hivatalos testőre.
                                                Abuzaid Vismuradov 2012 májusa óta parancsnoka a SOBR „Terek” elnevezésű különítményének. E beosztásában személyesen felügyeli a Csecsenföldön 2017-ben kezdődött, széles körű és szisztematikus üldöztetéseket. Az elnyomás a leszbikus, meleg, biszexuális, transznemű és interszexuális (LMBTI), valamint az olyan egyéb személyek ellen irányul, akikről feltételezik, hogy LMBTI-csoportokhoz tartoznak, illetve hogy a Csecsen Köztársaság vezetőjének, Ramzan Kadyrovnak az ellenlábasai.

                                                2021.3.22.

                                                Abuzaid Vismuradovot és az irányítása alatt álló „Terek” egységet felelősség terheli Oroszországban elkövetett súlyos emberi jogi jogsértésekért, így különösen a következőkért: kínzás és más kegyetlen, embertelen vagy megalázó bánásmód, önkényes letartóztatások és fogva tartás, valamint bírósági eljárás nélküli és önkényes gyilkosságok és kivégzések.
                                                Több szemtanú is beszámolt arról, hogy Abuzaid Vismuradov személyesen felügyelte a fogvatartottak kínzását és részt vett ezekben a kínzásokban. Szoros kapcsolatban áll Ramzan Kadyrovval, a Csecsen Köztársaság vezetőjével, aki hosszú éveken keresztül elnyomó kampányt folytatott politikai ellenfeleivel szemben.

                                                15.

                                                Gabriel Moses LOKUJO

                                                -

                                                Beosztás(ok): A Dél-Szudáni Népvédelmi Erők (South Sudan People’s Defense Forces, SSPDF) vezérőrnagya
                                                Állampolgárság: dél-szudáni
                                                Nem: férfi

                                                A Dél-Szudáni Népvédelmi Erők (South Sudan People’s Defense Forces, SSPDF) vezérőrnagya.
                                                Gabriel Moses Lokujót felelősség terheli Dél-Szudánban elkövetett súlyos emberi jogi jogsértésekért, így különösen a következőkért: bírósági eljárás nélküli, azonnali vagy önkényes kivégzések és gyilkosságok.
                                                2020 májusában Lokujo vezérőrnagy parancsára az Ellenzéki Szudáni Népi Felszabadító Hadsereg (SPLA-IO) három tisztjét ejtették foglyul és végezték ki.

                                                2021.3.22.”

                                                Gabriel Moses Lokujo vezérőrnagy 2020 szeptemberében dezertált az SPLA-IO-tól és átállt az SSPDF-hez. Felelősség terheli az ezt követő összecsapásokért, amelyekre a Központi-Egyenlítői-körzet (Central Equatoria) déli részén található Moroto Kiképzőközpontban (Moroto Training Center) és annak környékén került sor. Ezen összecsapások következtében 2020 utolsó negyedévében mindkét oldal számos halálesetről és sérülésről számolt be, továbbá a polgári lakosság körében is többen lakóhelyük elhagyására kényszerültek, különösen a Központi-Egyenlítői-körzetben található Kádzsó-Kádzsi (Kajo Kaji) térségben. A Gabriel Moses Lokujo vezérőrnagy vezette erők a szóban forgó térségben maradtak, és további összecsapásokról érkeztek beszámolók. A polgári lakosság alkotta közösségek biztonsága továbbra is veszélyeztetett és védelmük nem biztosított.

                        2.

                        A B. („Jogi személyek, szervezetek és szervek”) szakaszban foglalt jogi személyek, szervezetek és szervek jegyzéke a következő bejegyzésekkel egészül ki:

                                    Név (Latin betűs átírás)

                                    Név

                                    Azonosító adatok

                                    A jegyzékbe vétel indokai

                                    A jegyzékbe vétel időpontja

                                    „1.

                                    A Hszincsiangi Gyártási és Építési Testület (Xinjiang Production and Construction Corps) Közbiztonsági Hivatala (Public Security Bureau)

                                    新疆生产建设兵团公安局
                                    (Kínai írásmód szerint)

                                    Cím: 106 Guangming Road, Urumqi, Xinjiang Uyghur Autonomous Region (XUAR), China
                                    Telefonszám: +86 991 598 8114

                                    A Hszincsiangi Gyártási és Építési Testület (Xinjiang Production and Construction Corps, XPCC) Közbiztonsági Hivatala (Public Security Bureau) felel az XPCC biztonsági kérdésekhez kapcsolódó összes politikájának végrehajtásáért, így többek között a fogvatartási központok igazgatásáért is. Az XPCC egy állami tulajdonban lévő, gazdasági és félkatonai szervezet Kína Hszincsiang-Ujgur Autonóm Területén (Xinjiang Uyghur Autonomous Region,). A szervezet közigazgatási jogkörökkel rendelkezik és ellenőrzést gyakorol Hszincsiangban a gazdasági tevékenységek felett.

                                    2021.3.22.

                                    Az XPCC keretében biztonsági intézkedésekért felelős szervezetként az XPCC Közbiztonsági Hivatalát felelősség terheli Kínában elkövetett súlyos emberi jogi jogsértésekért, különösen ujgurok és más muszlim etnikai kisebbségekhez tartozó személyek nagyarányú, önkényes fogva tartásáért és a velük szemben alkalmazott megalázó bánásmódért, valamint vallási és meggyőződési szabadságuk szisztematikus megsértéséért, összefüggésben egyebek mellett az XPCC által végrehajtott, a muszlim etnikai kisebbségek ellen irányuló nagyszabású megfigyelési, fogva tartási és átnevelési programmal.
                                    A szóban forgó program részeként az XPCC kényszermunkát végeztet ujgurokkal és más muszlim etnikai kisebbségekhez tartozó személyekkel, különösen gyapotföldeken. Az XPCC keretében biztonsági intézkedésekért felelős szervezetként az XPCC Közbiztonsági Hivatalát felelősség terheli a kényszermunka szisztematikus alkalmazásáért.

                                    2.

                                    Központi Ügyészség (Central Public Prosecutor’s Office) (más néven: a Koreai Népi Demokratikus Köztársaság (KNDK) Ügyészsége [Office of the Prosecutor of the DPRK])

                                    조선민주주의인민공화국 중앙검찰소 (Koreai írásmód szerint)

                                    A Központi Ügyészség (Central Public Prosecutor’s Office) olyan intézmény, amely felügyeli a Koreai Népi Demokratikus Köztársaságban (KNDK) zajló összes büntetőeljárást, beleértve a nyomozásokat, a kihallgatásokat, az előzetes letartóztatásokat és a bírósági eljárásokat is.

                                    2021.3.22.

                                    A Központi Ügyészség alapvetően tisztességtelen bírósági eljárások keretében büntetőeljárás alá szokott vonni politikai tekintetben jogellenes magatartást tanúsító személyeket, és büntetést szokott kiszabni rájuk ezért. Az Ügyészséget intézményi felelősség is terheli a szokványos börtönökben, valamint a kihallgatási és fogvatartási központokban elkövetett súlyos emberi jogi jogsértésekért amiatt, hogy nem érvényesíti az előzetes letartóztatásban lévő terhelteket és az elítélteket megillető jogokat. Az Állambiztonsági Minisztériummal (Ministry of State Security) és a Társadalmi Biztonsági Minisztériummal (Ministry of Social Security) szoros együttműködésben felelősséget vállal a KNDK biztonsági apparátusa által elkövetett súlyos emberi jogi jogsértésekért, és legitimitást biztosít ezekhez, különösen a következőket: kínzás és más kegyetlen, embertelen vagy megalázó bánásmód vagy büntetés, bírósági eljárás nélküli, azonnali vagy önkényes kivégzések és gyilkosságok, személyek erőszakos eltüntetése, valamint önkényes letartóztatások és fogva tartás.

                                    3.

                                    Kanijat Milícia (Kaniyat Militia) (korábbi nevén: 7. Brigád [7th Brigade], Tarhúna 7. Brigád [Tarhuna 7th Brigade], Tarhúna Brigád [Tarhuna Brigade(más néven: 9. Brigád” [9th Brigade], Al-Kani Milicia [Al-Kani Militia], Al-Kanijat [AL-Kaniyat], Kani Brigád [Kani Brigade], Kaniat, Kanijat [Kaniyat], Kanjat [Kanyat])

                                    مليشيا كانيات (Arab írásmód szerint)

                                    A Kanijat Milícia (Kaniyat Militia) egy líbiai fegyveres milícia, amely 2015 és 2020. június között ellenőrzése alatt tartotta a líbiai Tarhúna (Tarhuna) városát. Azt követően, hogy a milícia 2020 júniusában Líbia keleti részére menekült, Tarhúnában számos, a Kanijat Milíciának tulajdonítható tömegsírt fedeztek fel. A Kanijat Milíciát felelősség terheli súlyos emberi jogi jogsértésekért, így különösen bírósági eljárás nélküli gyilkosságokért és személyek erőszakos eltüntetéséért.

                                    2021.3.22.

                                    4.

                                    Az eritreai kormány Nemzetbiztonsági Hivatala (National Security Office) (más néven: Nemzetbiztonsági Ügynökség [National Security Agency])

                                    -

                                    Vezetője: Abraha Kassa vezérőrnagy

                                    Az eritreai kormány Nemzetbiztonsági Hivatalának (National Security Office) (más néven: Nemzetbiztonsági Ügynökség [National Security Agency]) vezetője Abraha Kassa vezérőrnagy, és az Elnöki Hivatal (Office of the President) felügyelete alatt áll. A Nemzetbiztonsági Hivatal hat hivatalból áll, amelyek mindegyike három osztályra tagolódik. Ezek az osztályok a következőkkel foglalkoznak: hírszerzés, letartóztatások, illetve kihallgatások. A Nemzetbiztonsági Hivatalt felelősség terheli Eritreában elkövetett súlyos emberi jogi jogsértésekért, így különösen a következőkért: ügynökei által elkövetett önkényes letartóztatások, bírósági eljárás nélküli gyilkosságok, személyek erőszakos eltüntetése és kínzások.

                                    2021.3.22.”


title: A Tanács (EU) 2021/480 végrehajtási rendelete (2021. március 22.) a Mianmarral/Burmával szembeni korlátozó intézkedésekről szóló 401/2013/EU rendelet végrehajtásáról

text:
                  2021.3.22.

                  HU

                  Az Európai Unió Hivatalos Lapja

                  LI 99/15

         A TANÁCS (EU) 2021/480 VÉGREHAJTÁSI RENDELETE
         (2021. március 22.)
         a Mianmarral/Burmával szembeni korlátozó intézkedésekről szóló 401/2013/EU rendelet végrehajtásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre,
         tekintettel a Mianmarral/Burmával szembeni korlátozó intézkedésekről és a 194/2008/EK rendelet hatályon kívül helyezéséről szóló, 2013. május 2-i 401/2013/EU tanácsi rendeletre (1) és különösen annak 4i. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:

                     (1)

                     A Tanács 2013. május 2-án elfogadta a 401/2013/EU rendeletet.

                     (2)

                     A Tanács 2021. február 22-én következtetéseket fogadott el, amelyekben a lehető leghatározottabban elítélte a Mianmarban/Burmában 2021. február 1-jén elkövetett katonai puccsot. A Tanács a válságnak a szükségállapot azonnali megszüntetése, a legitim polgári kormány helyreállítása és az újonnan megválasztott parlament megnyitása révén történő enyhítésére szólított fel.

                     (3)

                     A Tanács egyúttal felszólította a katonai hatóságokat, hogy bocsássák szabadon az elnököt, az államtanácsost, valamint mindazokat, akiket a puccsal kapcsolatban őrizetbe vettek vagy letartóztattak. A Tanács hangsúlyozta, hogy biztosítani kell a zavartalan távközlést, garantálni kell a véleménynyilvánítás, az egyesülés és a gyülekezés szabadságát, az információhoz való hozzáférést, továbbá tiszteletben kell tartani a jogállamiságot és az emberi jogokat. Elítélte a békés tüntetőkkel szemben alkalmazott katonai és rendőri elnyomást, és egyúttal felszólította egyrészt a hatóságokat, hogy a lehető legnagyobb mértékben tanúsítsanak önmérsékletet, másrészt pedig minden felet, hogy a nemzetközi joggal összhangban tartózkodjanak az erőszaktól.

                     (4)

                     Következtetéseiben a Tanács kiemelte, hogy az Unió a katonai puccsra válaszul kész korlátozó intézkedéseket elfogadni.

                     (5)

                     2021. február 28-án, a békés tüntetések országszerte történő erőszakos leverését követően az Unió külügyi és biztonságpolitikai főképviselője elítélte a brutális elnyomást és felszólította a katonai hatóságokat, hogy haladéktalanul hagyjanak fel a civilekkel szembeni erőszak alkalmazásával, és tegyék lehetővé a lakosság számára, hogy gyakorolják a véleménynyilvánítás és a gyülekezés szabadságához való jogukat.

                     (6)

                     Ezzel összefüggésben, és tekintettel arra, hogy Mianmarban/Burmában továbbra is súlyos a helyzet, 11 személyt fel kell venni a korlátozó intézkedések hatálya alá tartozó természetes és jogi személyeknek, szervezeteknek és szerveknek a 401/2013/EU rendelet IV. mellékletében foglalt jegyzékébe.

                     (7)

                     A 401/2013/EU rendelet IV. mellékletét ezért ennek megfelelően módosítani kell,

               ELFOGADTA EZT A RENDELETET:

            1. cikk
            A 401/2013/EU rendelet IV. melléklete az e rendelet mellékletében foglaltak szerint módosul.

            2. cikk
            Ez a rendelet az Európai Unió Hivatalos Lapjában való kihirdetésének napján lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 22-én.

                  a Tanács részéről

                  az elnök

               J. BORRELL FONTELLES

            (1)  HL L 121., 2013.5.3., 1. o.

            MELLÉKLET
            A következő személyeket fel kell venni a természetes és jogi személyeknek, szervezeteknek és szerveknek a 401/2013/EU rendelet IV. mellékletében foglalt jegyzékébe:

                           Név

                           Azonosító adatok

                           Indokolás

                           A jegyzékbe vétel időpontja

                           „15.

                           Min Aung Hlaing

                           Születési idő: 1956.7.3.
                           Születési hely: Tavoy, Myanmar/Burma
                           Állampolgárság: mianmari
                           Nemzeti személyazonosító szám: 12/SAKHANA(N)020199
                           Nem: férfi

                           Min Aung Hlaing 2011 óta a mianmari/burmai fegyveres erők (Myanmar Armed Forces – Tatmadaw) főparancsnoka. Emellett az Államigazgatási Tanács (State Administration Council – SAC) elnöke és a Nemzeti Védelmi és Biztonsági Tanács (National Defence and Security Council – NDSC) tagja.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot, hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.

                           2021.3.22.

                           A hatalmi ágak összpontosítása révén, valamint az Államigazgatási Tanács elnökeként Min Aung Hlaing főparancsnok közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.
                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács elnökeként Min Aung Hlaing főparancsnokot közvetlen felelősség terheli az említett elnyomó intézkedésekért és a súlyos emberi jogi jogsértésekért.

                           2018-ban az ENSZ és nemzetközi civil társadalmi szervezetek arról számoltak be, hogy Kacsin, Rakhajn és Sán államban a katonai és rendőri erők 2011 óta durva emberi jogi jogsértéseket és a nemzetközi humanitárius jogot súlyosan sértő cselekményeket követtek el a rohindzsa lakossággal szemben, továbbá megállapították, hogy e jogsértések és cselekmények közül számos a nemzetközi jog szerinti legsúlyosabb bűncselekménynek minősül. Min Aung Hlaing 2011 óta a Tatmadaw főparancsnoka, ezért közvetlen felelősség terheli ezekért a rohindzsa lakossággal szemben elkövetett súlyos jogsértésekért és visszaélésekért.

                           16.

                           Myint Swe

                           Születési idő: 1951.5.24.
                           Állampolgárság: mianmari
                           Nem: férfi

                           Myint Swe altábornagy a mianmari/burmai fegyveres erők (Myanmar Armed Forces – Tatmadaw) tagja és 2021. február 1-jéig a Tatmadaw kinevezett alelnöke. 2021. február 1-jén Myint Swe – a Tatmadaw más tagjaival együtt – részt vett a Nemzeti Védelmi és Biztonsági Tanács (National Defence and Security Council – NDSC) ülésén, amely alkotmányellenes volt, mivel azon nem voltak jelen a testület polgári tagjai. Az említett ülésen Myint Swe-t ügyvivő elnöknek nevezték ki. Myint Swe ezt követően kihirdette a szükségállapotot és az állam törvényhozó, végrehajtó és bírói hatalmát átadta Min Aung Hlaingnak, a védelmi szolgálatok főparancsnokának. Ezzel megsértette a szükségállapot kihirdetésére vonatkozó eljárást, mivel az alkotmány értelmében kizárólag az elnök jogosult a szükségállapot kihirdetésére.
                           Az ügyvivő elnökként történő kinevezésének elfogadásával, valamint a törvényhozó, végrehajtó és bírói hatalomnak a főparancsnokra való átruházásával Myint Swe hozzájárult a demokratikusan megválasztott kormány megdöntéséhez, ennélfogva felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           17.

                           Soe Win

                           Születési idő: 1960.3.1.
                           Állampolgárság: mianmari
                           Nem: férfi

                           Soe Win 2011 óta a mianmari/burmai fegyveres erők (Myanmar Armed Forces – Tatmadaw) főparancsnok-helyettese. Emellett az Államigazgatási Tanács (State Administration Council – SAC) elnökhelyettese és a Nemzeti Védelmi és Biztonsági Tanács (National Defence and Security Council – NDSC) tagja.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot, hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.

                           2021.3.22.

                           Az Államigazgatási Tanács elnökhelyetteseként Soe Win főparancsnok-helyettes közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelős a demokrácia és a jogállamiság aláásásáért Mianmarban/Burmában.
                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács elnökhelyetteseként Soe Win főparancsnok-helyettest közvetlen felelősség terheli az említett elnyomó intézkedésekért és a súlyos emberi jogi jogsértésekért.

                           2018-ban az ENSZ és nemzetközi civil társadalmi szervezetek arról számoltak be, hogy Kacsin, Rakhajn és Sán államban a katonai és rendőri erők 2011 óta durva emberi jogi jogsértéseket és a nemzetközi humanitárius jogot súlyosan sértő cselekményeket követtek el a rohindzsa lakossággal szemben, továbbá megállapították, hogy e jogsértések és cselekmények közül számos a nemzetközi jog szerinti legsúlyosabb bűncselekménynek minősül. Soe Win 2011 óta a Tatmadaw főparancsnok-helyettese, ezért felelősség terheli az említett, a rohindzsa lakossággal szemben elkövetett súlyos jogsértésekért és visszaélésekért.

                           18.

                           Sein Win

                           Születési idő: 1956.7.24.
                           Születési hely: Pyin Oo Lwin, Myanmar/Burma
                           Nem: férfi
                           Állampolgárság: mianmari

                           Sein Win altábornagy a Tatmadaw tagja, korábbi védelmi miniszter (2015. augusztus 24. és 2021. február 1. között). Február 1-jén – a Tatmadaw más tagjaival együtt – részt vett a Nemzeti Védelmi és Biztonsági Tanács (National Defence and Security Council – NDSC) ülésén, amely alkotmányellenes volt, mivel azon nem voltak jelen a testület polgári tagjai. Az említett ülésen Myint Swét ügyvivő elnöknek nevezték ki. Myint Swe ezt követően kihirdette a szükségállapotot és az állam törvényhozó, végrehajtó és bírói hatalmát átadta Min Aung Hlaingnak, a védelmi szolgálatok (Defence Services) főparancsnokának. Ezzel megsértette a szükségállapot kihirdetésére vonatkozó eljárást, mivel az alkotmány értelmében kizárólag az elnök jogosult a szükségállapot kihirdetésére.
                           Azáltal, hogy részt vett a Nemzeti Védelmi és Biztonsági Tanács ülésén, amelyen döntés született a szükségállapot kihirdetéséről és az állam törvényhozó, végrehajtó és bírói hatalmának a védelmi szolgálatok főparancsnoka számára történő átadásáról, Sein Win hozzájárult a 2020. november 8-án tartott választások eredményének figyelmen kívül hagyásához és a demokratikusan megválasztott kormány megdöntéséhez. Ezért felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           2018-ban az ENSZ és nemzetközi civil társadalmi szervezetek arról számoltak be, hogy Kacsin, Rakhajn és Sán államban a katonai és rendőri erők 2011 óta durva emberi jogi jogsértéseket és a nemzetközi humanitárius jogot súlyosan sértő cselekményeket követtek el a rohindzsa lakossággal szemben, továbbá megállapították, hogy e jogsértések és cselekmények közül számos a nemzetközi jog szerinti legsúlyosabb bűncselekménynek minősül. Sein Win 2015. augusztus 24. és 2021. február 1. között védelmi miniszter volt, ezért felelősség terheli az említett, a rohindzsa lakossággal szemben elkövetett súlyos jogsértésekért és visszaélésekért.

                           19.

                           Thein Soe
                           (más néven: U Thein Soe)

                           Születési idő: 1952.1.23.
                           Születési hely: Kani, Myanmar/Burma
                           Állampolgárság: mianmari
                           Nem: férfi

                           Thein Soe-t 2021. február 2-án a Szövetségi Választási Bizottság (Union Election Commission – UEC) elnöki posztjára jelölték. Mivel a 2021. február 1-jei katonai puccsot követően elfogadta e kinevezést, továbbá a Szövetségi Választási Bizottság elnökeként folytatott tevékenységei révén – nevezetesen amiért megsemmisítette a választások eredményeit anélkül, hogy bármilyen bizonyíték lett volna csalásra –, Thein Soe közvetlenül részt vesz a demokráciát és a jogállamiságot aláásó cselekményekben Mianmarban/Burmában.

                           2021.3.22.

                           20.

                           Mya Tun Oo

                           Születési idő: 1961.5.4. vagy 5.
                           Állampolgárság: mianmari
                           Nem: férfi

                           Mya Tun Oo vezérezredes a mianmari/burmai fegyveres erők (Myanmar Armed Forces – Tatmadaw) tagja. 2021. február 1-jén védelmi miniszternek nevezték ki, és tagja az Államigazgatási Tanácsnak (State Administrative Council – SAC).
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot, hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.
                           Az Államigazgatási Tanács tagjaként Mya Tun Oo vezérezredes közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács tagjaként Mya Tun Oo vezérezredest közvetlen felelősség terheli az említett elnyomó intézkedésekért és a súlyos emberi jogi jogsértésekért.
                           2018-ban az ENSZ és nemzetközi civil társadalmi szervezetek arról számoltak be, hogy Kacsin, Rakhajn és Sán államban a katonai és rendőri erők 2011 óta durva emberi jogi jogsértéseket és a nemzetközi humanitárius jogot súlyosan sértő cselekményeket követtek el a rohindzsa lakossággal szemben, továbbá megállapították, hogy e jogsértések és cselekmények közül számos a nemzetközi jog szerinti legsúlyosabb bűncselekménynek minősül. Mya Tun Oo 2016 augusztusától védelmi miniszteri kinevezéséig a mianmari/burmai fegyveres erőknél (Tatmadaw) a haderőnemek közös vezérkari főnöke, azaz a Tatmadaw harmadik legmagasabb rangú vezetője volt. E minőségében ő felügyelte a Rakhajn államban folytatott katonai műveleteket és koordinálta a különböző haderőnemeket, többek között a szárazföldi csapatokat, a haditengerészetet és a légierőt, valamint a tüzérség használatát. Ezért felelősség terheli az említett, a rohindzsa lakossággal szemben elkövetett, súlyos jogsértésekért és visszaélésekért.

                           21.

                           Dwe Aung Lin

                           Születési idő:
                           1962.5.31.
                           Állampolgárság: mianmari
                           Nem: férfi

                           Dwe Aung Lin altábornagy a mianmari/burmai fegyveres erők (Myanmar Armed Forces – Tatmadaw) tagja és az Államigazgatási Tanács (State Administration Council – SAC) titkára.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot, hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.
                           Dwe Aung Lin altábornagyot 2021. február 2-án az Államigazgatási Tanács titkárának nevezték ki, és ő adta ki az Államigazgatási Tanács utasításait. Egyebek mellett elrendelte azon személyek elmozdítását, akiket a jogszerűen megválasztott kormány nevezett ki hivatalukba, valamint a mianmari választási bizottság személyzetének leváltását.
                           Az Államigazgatási Tanács tagjaként és titkáraként Dwe Aung Lin altábornagy közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács tagjaként Dwe Aung Lin altábornagyot közvetlen felelősség terheli az említett elnyomó intézkedésekért és a súlyos emberi jogi jogsértésekért.

                           22.

                           Ye Win Oo

                           Születési idő: 1966.2.21.
                           Állampolgárság: mianmari
                           Nem: férfi

                           Ye Win Oo altábornagy a mianmari/burmai fegyveres erők (Myanmar Armed Forces – Tatmadaw) tagja és az Államigazgatási Tanács (State Administration Council – SAC) társtitkára.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot, hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.

                           2021.3.22.

                           Ye Win Oo altábornagyot 2021. február 2-án kinevezték az Államigazgatási Tanács társtitkárává. Az Államigazgatási Tanács tagjaként és társtitkáraként Ye Win Oo altábornagy közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.
                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő mianmari biztonsági erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács tagjaként és társtitkáraként Ye Win Oo altábornagyot közvetlen felelősség terheli az említett elnyomó intézkedésekért és a súlyos emberi jogi jogsértésekért.

                           23.

                           Maung Maung Kyaw

                           Születési idő: 1964.7.23.
                           Állampolgárság: mianmari
                           Nem: férfi

                           Maung Maung Kyaw vezérezredes a mianmari/burmai fegyveres erők (Myanmar Armed Forces – Tatmadaw) és az Államigazgatási Tanács (State Administration Council – SAC) tagja.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot (State Administration Council – SAC), hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.
                           Az Államigazgatási Tanács tagjaként Maung Maung Kyaw vezérezredes közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács tagjaként Maung Maung Kyaw vezérezredest közvetlen felelősség terheli az említett elnyomó intézkedésekért és a súlyos emberi jogi jogsértésekért.

                           24.

                           Moe Myint Tun

                           Születési idő: 1968.5.24.
                           Állampolgárság: mianmari
                           Nem: férfi

                           Moe Myint Tun altábornagy a mianmari/burmai fegyveres erők (Myanmar Armed Forces – Tatmadaw) és az Államigazgatási Tanács (State Administrative Council – SAC) tagja.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot (State Administration Council – SAC), hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.
                           Az Államigazgatási Tanács tagjaként Moe Myint Tun altábornagy közvetlenül részt vesz az állami funkciókkal kapcsolatos döntéshozatalban, és e döntéshozatalért felelősséget visel, ennélfogva felelősség terheli a demokrácia és a jogállamiság aláásásáért Mianmarban/Burmában.

                           2021.3.22.

                           Az Államigazgatási Tanács ezenkívül olyan határozatokat fogadott el, amelyek korlátozzák a véleménynyilvánítás szabadságához való jogot, beleértve az információhoz való hozzáférést és a békés célú gyülekezést is. Az Államigazgatási Tanács ellenőrzése alatt működő katonai erők és hatóságok 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, többek között az internet-hozzáférés korlátozásával, továbbá ellenzéki vezetők és a puccs ellenzőinek önkényesen letartóztatásával és fogva tartásával.
                           Az Államigazgatási Tanács tagjaként Moe Myint Tun altábornagyot közvetlen felelősség terheli az említett elnyomó intézkedésekért és a súlyos emberi jogi jogsértésekért.
                           2018-ban az ENSZ és nemzetközi civil társadalmi szervezetek arról számoltak be, hogy Kacsin, Rakhajn és Sán államban a katonai és rendőri erők 2011 óta durva emberi jogi jogsértéseket és a nemzetközi humanitárius jogot súlyosan sértő cselekményeket követtek el a rohindzsa lakossággal szemben, továbbá megállapították, hogy e jogsértések és cselekmények közül számos a nemzetközi jog szerinti legsúlyosabb bűncselekménynek minősül. Moe Myint Tun altábornagy a különleges műveletek hivatalának (Bureau of Special Operations – BSO-6) parancsnokaként szolgált és 2019-ig a mianmari/burmai fegyveres erők (Tatmadaw) vezérkari főnöke (hadsereg) volt. E minőségében felügyelte a Rakhajn államban folytatott katonai műveleteket. Ezért felelősség terheli ezekért a rohindzsa lakossággal szemben elkövetett súlyos jogsértésekért és visszaélésekért.

                           25.

                           Than Hlaing

                           Születési idő:
                           Állampolgárság: mianmari
                           Nem: férfi

                           Than Hlaing altábornagy a mianmari/burmai fegyveres erők (Myanmar Armed Forces – Tatmadaw) tagja. 2021. február 2-án belügyminiszter-helyettessé és rendőrfőkapitánnyá nevezték ki.
                           A mianmari/burmai fegyveres erők (Tatmadaw) 2021. február 1-jén Min Aung Hlaing főparancsnok vezetésével puccsot hajtottak végre Mianmarban/Burmában azzal, hogy figyelmen kívül hagyták a 2020. november 8-án tartott választások eredményét és megdöntötték a demokratikusan megválasztott kormányt. A puccs részeként Myint Swe alelnök ügyvivő elnökként eljárva február 1-jén kihirdette a szükségállapotot és az állam törvényhozó, végrehajtó és bírói hatalmát Min Aung Hlaing vezérezredesre, a védelmi szolgálatok (Defence Services) főparancsnokára ruházta át. Február 2-án létrehozták az Államigazgatási Tanácsot (State Administration Council – SAC), hogy gyakorolja a törvényhozó, végrehajtó és bírói hatalmat, megakadályozva ezzel a demokratikusan megválasztott kormányt a megbízatásának teljesítésében.
                           Az Államigazgatási Tanács által kinevezett Than Hlaing altábornagy közreműködik a Mianmarban/Burmában a demokráciát és jogállamiságot aláásó cselekményekben és politikákban, valamint a Mianmar/Burma békéjét, biztonságát és stabilitását fenyegető cselekményekben.

                           2021.3.22.”

                           Továbbá a Than Hlaing altábornagy irányítása alatt működő rendőri erők 2021. február 1. óta súlyos emberi jogi jogsértéseket követtek el; civil és fegyvertelen tüntetőket gyilkoltak meg, korlátozták a gyülekezés és a véleménynyilvánítás szabadságát, önkényesen letartóztattak és fogva tartottak ellenzéki vezetőket, továbbá a puccs ellenzőit. Belügyminiszter-helyettesként és rendőrfőkapitányként Than Hlaing altábornagy közvetlen felelősséget visel az elnyomó politikákkal és a rendőrség által a békés tüntetőkkel szemben elkövetett erőszakos cselekményekkel kapcsolatos döntéshozatalért, ennélfogva felelősség terheli a Mianmarban/Burmában elkövetett súlyos emberi jogi jogsértésekért.


title: A Bizottság (EU) 2021/484 végrehajtási rendelete (2021. március 16.) az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Burrata di Andria” (OFJ)]

text:
                  2021.3.23.

                  HU

                  Az Európai Unió Hivatalos Lapja

                  L 100/1

         A BIZOTTSÁG (EU) 2021/484 VÉGREHAJTÁSI RENDELETE
         (2021. március 16.)
         az oltalom alatt álló eredetmegjelölések és földrajzi jelzések nyilvántartásába bejegyzett egyik elnevezés termékleírását érintő nem kisebb jelentőségű módosítás jóváhagyásáról [„Burrata di Andria” (OFJ)]
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a mezőgazdasági termékek és az élelmiszerek minőségrendszereiről szóló, 2012. november 21-i 1151/2012/EU európai parlamenti és tanácsi rendeletre (1) és különösen annak 52. cikke (2) bekezdésére,
         mivel:

                     (1)

                     Az 1151/2012/EU rendelet 53. cikke (1) bekezdése első albekezdésének megfelelően a Bizottság megvizsgálta Olaszország kérelmét, amely az (EU) 2016/2103 bizottsági végrehajtási rendelet (2) alapján bejegyzett „Burrata di Andria” oltalom alatt álló földrajzi jelzéshez kapcsolódó termékleírás módosításának jóváhagyására irányul.

                     (2)

                     A szóban forgó módosítás az 1151/2012/EU rendelet 53. cikkének (2) bekezdése értelmében nem tekinthető kisebb jelentőségűnek, ezért a Bizottság a módosítás iránti kérelmet (3) az említett rendelet 50. cikke (2) bekezdésének a) pontja alapján közzétette az Európai Unió Hivatalos Lapjában.

                     (3)

                     A Bizottsághoz nem érkezett az 1151/2012/EU rendelet 51. cikke szerinti felszólalási nyilatkozat, ezért a termékleírás módosítását jóvá kell hagyni,

               ELFOGADTA EZT A RENDELETET:

            1. cikk
            A „Burrata di Andria” (OFJ) elnevezéshez kapcsolódó termékleírásnak az Európai Unió Hivatalos Lapjában közzétett módosítása jóváhagyásra kerül.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 16-án.

                  a Bizottság részéről,

                  az elnök nevében,

               Janusz WOJCIECHOWSKI

                  a Bizottság tagja

            (1)  HL L 343., 2012.12.14., 1. o.

            (2)  A Bizottság (EU) 2016/2103 végrehajtási rendelete (2016. november 21.) egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Burrata di Andria [OFJ]) (HL L 327., 2016.12.2., 16. o.).

            (3)  HL C 408., 2020.11.27., 9. o.


title: A Bizottság (EU) 2021/506 végrehajtási rendelete (2021. március 23.) a metántiol valamennyi állatfaj takarmány-adalékanyagaként történő engedélyezéséről (EGT-vonatkozású szöveg)

text:
                  2021.3.24.

                  HU

                  Az Európai Unió Hivatalos Lapja

                  L 102/4

         A BIZOTTSÁG (EU) 2021/506 VÉGREHAJTÁSI RENDELETE
         (2021. március 23.)
         a metántiol valamennyi állatfaj takarmány-adalékanyagaként történő engedélyezéséről
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a takarmányozási célra felhasznált adalékanyagokról szóló, 2003. szeptember 22-i 1831/2003/EK európai parlamenti és tanácsi rendeletre (1) és különösen annak 9. cikke (2) bekezdésére,
         mivel:

                     (1)

                     Az 1831/2003/EK rendelet rendelkezik a takarmányozási célra felhasznált adalékanyagok engedélyezéséről, az engedély megadásának feltételeiről és az engedélyezési eljárásokról. Az említett rendelet 10. cikkének (2) bekezdése előírja a 70/524/EGK tanácsi irányelv (2) alapján engedélyezett adalékanyagok újraértékelését.

                     (2)

                     A metántiol valamennyi állatfaj takarmány-adalékanyagaként történő felhasználását a 70/524/EGK irányelvnek megfelelően határozatlan időre engedélyezték. Az említett adalékanyagot ezt követően az 1831/2003/EK rendelet 10. cikke (1) bekezdésének b) pontja szerint meglévő termékként felvették a takarmány-adalékanyagok nyilvántartásába.

                     (3)

                     Az 1831/2003/EK rendelet 7. cikkével összefüggésben értelmezett 10. cikke (2) bekezdésének megfelelően kérelmet nyújtottak be a metántiol valamennyi állatfaj takarmány-adalékanyagaként történő újraértékelésére vonatkozóan.

                     (4)

                     A kérelmező az adalékanyagnak az „érzékszervi tulajdonságokat javító adalékanyagok” adalékanyag-kategóriába, valamint az „aromaanyagok” funkcionális csoportba való besorolását kérte. A kérelemhez csatolták az 1831/2003/EK rendelet 7. cikkének (3) bekezdésében előírt adatokat és dokumentumokat.

                     (5)

                     2013. április 17-i (3) és 2020. szeptember 30-i (4) véleményében az Európai Élelmiszerbiztonsági Hatóság (a továbbiakban: Hatóság) megállapította, hogy a javasolt felhasználási feltételek mellett a metántiol nincs káros hatással sem az állati vagy emberi egészségre, sem pedig a környezetre. A Hatóság azt is megállapította, hogy az adalékanyag bőr-, szem- és légzőszerv-irritálónak tekintendő, a bőrszenzibilizációval kapcsolatban pedig nem lehet következtetéseket levonni. A Bizottság ezért úgy véli, hogy megfelelő óvintézkedéseket kell hozni az emberi egészségre, különösen az adalékanyag felhasználóira gyakorolt káros hatások megelőzése érdekében. A Hatóság úgy ítélte meg, hogy nem szükséges a forgalomba hozatalt követő egyedi nyomonkövetési előírásokat elrendelni. A Hatóság ellenőrizte továbbá az 1831/2003/EK rendelettel létrehozott referencialaboratórium által benyújtott, a takarmányban található takarmány-adalékanyagokra vonatkozó analitikai módszerekről szóló jelentést.

                     (6)

                     A metántiol értékelése azt mutatja, hogy az 1831/2003/EK rendelet 5. cikkében előírt engedélyezési feltételek teljesülnek. Ennek megfelelően a metántiol alkalmazását az e rendelet mellékletében meghatározottak szerint engedélyezni kell.

                     (7)

                     A megfelelőbb ellenőrzés érdekében korlátozásokat és feltételeket kell meghatározni. Mivel biztonsági szempontok nem indokolják maximális tartalom meghatározását, valamint figyelembe véve a Hatóság által végzett újraértékelést, az adalékanyag címkéjén az ajánlott tartalmat kell feltüntetni. A szóban forgó mennyiség túllépésekor bizonyos információkat fel kell tüntetni az előkeverékek címkéjén.

                     (8)

                     Az a tény, hogy az érintett anyag ivóvízben való felhasználása nem engedélyezett, nem zárja ki a vízzel bejuttatott takarmánykeverékben való felhasználását.

                     (9)

                     mivel semmilyen biztonsági ok nem indokolja a metántiol engedélyezési feltételeire vonatkozó módosítások azonnali alkalmazását, helyénvaló átmeneti időszakot biztosítani az érdekelt felek számára, hogy felkészülhessenek az engedélyezésből adódó új követelmények teljesítésére.

                     (10)

                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

               ELFOGADTA EZT A RENDELETET:

            1. cikk
            Engedélyezés
            A mellékletben meghatározott, az „érzékszervi tulajdonságokat javító adalékanyagok” adalékanyag-kategóriába és az „aromaanyagok” funkcionális csoportba tartozó anyag takarmány-adalékanyagként történő felhasználása a mellékletben meghatározott feltételek mellett engedélyezett.

            2. cikk
            Átmeneti intézkedések

               (1)   A mellékletben meghatározott anyag és az azt tartalmazó előkeverékek, amelyeket 2021. október 13. előtt állítottak elő és címkéztek a 2021. április 13. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók.

               (2)   A mellékletben meghatározott anyagot tartalmazó azon takarmánykeverékek és takarmány-alapanyagok, amelyeket 2022. április 13. előtt állítottak elő és címkéztek a 2021. április 13. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat élelmiszer-termelő állatok takarmányozására szánják.

               (3)   A mellékletben meghatározott anyagot tartalmazó azon takarmánykeverékek és takarmány-alapanyagok, amelyeket 2023. április 13. előtt állítottak elő és címkéztek a 2021. április 13. előtt alkalmazandó szabályoknak megfelelően, a meglévő készletek kimerüléséig továbbra is forgalomba hozhatók és felhasználhatók, amennyiben azokat nem élelmiszer-termelő állatok takarmányozására szánják.

            3. cikk
            Hatálybalépés
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.

            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. március 23-án.

                  a Bizottság részéről

                  az elnök

               Ursula VON DER LEYEN

            (1)  HL L 268., 2003.10.18., 29. o.

            (2)  A Tanács 70/524/EGK irányelve (1970. november 23.) a takarmány-adalékanyagokról (HL L 270., 1970.12.14., 1. o.).

            (3)  EFSA Journal 2013; 11(5):3208.

            (4)  EFSA Journal 2020; 18(11):6288.

            MELLÉKLET

                        Az adalékanyag azonosító száma

                        Adalékanyag

                        Összetétel, kémiai képlet, leírás, analitikai módszer

                        Állatfaj vagy -kategória

                        Maximális életkor

                        Legkisebb tartalom

                        Legnagyobb tartalom

                        Egyéb rendelkezések

                        Az engedély lejárta

                        mg hatóanyag/kg 12 %-os nedvességtartalmú teljes értékű takarmányban

                           Kategória: érzékszervi tulajdonságokat javító adalékanyagok. Funkcionális csoport: aromaanyagok.

                        2b12003

                        Metántiol

                           Az adalékanyag összetétele

                        Metántiol

                           A hatóanyag jellemzése

                        Metántiol
                        Kémiai szintézissel előállítva
                        Tisztaság: legalább 98 %
                        Kémiai képlet: CH4S
                        CAS-szám: 74-93-1
                        FLAVIS-szám: 12.003

                        Valamennyi állatfaj

                        –

                        –

                        –

                                    1.

                                    Az adalékanyag előkeverék formájában keverendő bele a takarmányba.

                                    2.

                                    Az adalékanyag és az előkeverékek használati utasításában fel kell tüntetni a tárolási feltételeket és a hőkezeléssel szembeni stabilitást.

                                    3.

                                    Az adalékanyag címkéjén fel kell tüntetni a következőket:
                                    „12 %-os nedvességtartalmú teljes értékű takarmány ajánlott legnagyobb hatóanyag-tartalma: 0,05 mg/kg.”

                                    4.

                                    Az előkeverékek címkéjén fel kell tüntetni a hatóanyag funkcionális csoportját, azonosító számát, megnevezését és hozzáadott mennyiségét, amennyiben a 12 %-os nedvességtartalmú teljes értékű takarmányban a hatóanyag hozzáadott mennyisége meghaladja a 0,05 mg/kg-ot.

                                    5.

                                    A takarmányipari vállalkozóknak munkafolyamatokat és szervezeti intézkedéseket kell meghatározniuk az adalékanyag és az előkeverékek felhasználói számára a belégzés, a bőrrel való érintkezés és a szembe kerülés jelentette veszélyek kezelésére. Ha a kockázatokat e folyamatokkal vagy intézkedésekkel nem lehet kiküszöbölni vagy minimálisra csökkenteni, akkor az adalékanyagot és az előkeverékeket egyéni védőeszközökkel, többek között védőmaszkkal, bőrvédő eszközökkel és szemvédővel kell használni.

                        2031.4.13.

                           Analitikai módszer  (1)

                        A takarmány-adalékanyagban és a takarmányaroma-előkeverékekben lévő metántiol azonosítására:
                        gázkromatográfia-tömegspektrometria zárolt retenciós idővel (GC-MS-RTL).

               (1)  Az analitikai módszerek részletes leírása a referencialaboratórium honlapján található: https://ec.europa.eu/jrc/en/eurl/feed-additives/evaluation-reports


title: A Bizottság (EU) 2021/518 végrehajtási rendelete (2021. március 18.) egy szeszes italra vonatkozó földrajzi árujelzőnek az (EU) 2019/787 európai parlamenti és tanácsi rendelet 30. cikkének (2) bekezdése alapján történő bejegyzéséről „Vasi vadkörte pálinka”

text:
                  2021.3.25.

                  HU

                  Az Európai Unió Hivatalos Lapja

                  L 104/34

         A BIZOTTSÁG (EU) 2021/518 VÉGREHAJTÁSI RENDELETE
         (2021. március 18.)
         egy szeszes italra vonatkozó földrajzi árujelzőnek az (EU) 2019/787 európai parlamenti és tanácsi rendelet 30. cikkének (2) bekezdése alapján történő bejegyzéséről
         „Vasi vadkörte pálinka”
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a szeszes italok meghatározásáról, megnevezéséről, kiszereléséről, címkézéséről, a szeszes italok nevének az egyéb élelmiszerek kiszerelésén és csomagolásán való feltüntetéséről, a szeszes italok földrajzi árujelzőinek oltalmáról, a mezőgazdasági eredetű etil-alkoholnak és desztillátumoknak az alkoholtartalmú italok gyártásában való felhasználásáról, valamint a 110/2008/EK rendelet (1) hatályon kívül helyezéséről szóló, 2019. április 17-i (EU) 2019/787 európai parlamenti és tanácsi rendeletre és különösen annak 30. cikke (2) bekezdésére,
         mivel:

                     (1)

                     A Bizottság a 110/2008/EK európai parlamenti és tanácsi rendelet (2) 17. cikkének (5) bekezdésével összhangban megvizsgálta Magyarországnak a „Vasi vadkörte pálinka” földrajzi árujelző bejegyzésére vonatkozó, 2016. október 14-i kérelmét.

                     (2)

                     A 110/2008/EK rendeletet felváltó (EU) 2019/787 rendelet 2019. május 25-én lépett hatályba. A szóban forgó rendelet 49. cikkének (1) bekezdésével összhangban a 110/2008/EK rendeletnek a földrajzi árujelzőkre vonatkozó III. fejezete 2019. június 8-án hatályát vesztette.

                     (3)

                     Miután megállapította, hogy a kérelem (3) megfelel a 110/2008/EK rendeletnek, a Bizottság a műszaki dokumentáció főbb előírásait az említett rendelet 17. cikkének (6) bekezdése alapján közzétette az Európai Unió Hivatalos Lapjában az (EU) 2019/787 rendelet 50. cikke (4) bekezdése első albekezdésének megfelelően.

                     (4)

                     A Bizottsághoz nem érkezett az (EU) 2019/787 rendelet 27. cikkének (1) bekezdése szerinti felszólalás.

                     (5)

                     Ezért helyénvaló rendelkezni a „Vasi vadkörte pálinka” jelölés földrajzi árujelzőként történő bejegyzéséről,

               ELFOGADTA EZT A RENDELETET:

            1. cikk
            A „Vasi vadkörte pálinka” földrajzi árujelző bejegyzésre kerül. Ez a rendelet az (EU) 2019/787 rendelet 30. cikke (4) bekezdésének megfelelően megadja a „Vasi vadkörte pálinka” elnevezésnek az ugyanazon rendelet 21. cikkében említett oltalmat.

            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
            Ez a rendelet teljes egészében kötelező és közvetlenül alkalmazandó valamennyi tagállamban.

            Kelt Brüsszelben, 2021. március 18-án.

                  a Bizottság részéről

                  az elnök nevében

               Janusz WOJCIECHOWSKI

                  a Bizottság tagja

            (1)  HL L 130., 2019.5.17., 1. o.

            (2)  Az Európai Parlament és a Tanács 110/2008/EK rendelete (2008. január 15.) a szeszes italok meghatározásáról, megnevezéséről, kiszereléséről, címkézéséről és földrajzi árujelzőinek oltalmáról, valamint az 1576/89/EGK tanácsi rendelet hatályon kívül helyezéséről (HL L 39., 2008.2.13., 16. o.).

            (3)  HL C 417., 2020.12.2., 59. o.